Túrakód: K007\_02 / Táv.: 21,5 / Frissítve: 2018-02-28

Túranév: Szentes térsége /   
 Csongrád Körös-torki Strand + Matula kunyhó

Leírás:

21,5 km-es kirándulásunk jelentős része a Tisza töltésén vezet, kiépített szilárd burkolatú úton.  
A sokak által ismert Körös-torki strand homokpadján túl kilátóját és a titokzatos Matula kunyhót is érinti.

Túránkra a Széchenyi liget kapujából indulunk *(úp.: 000iep)* Csongrád felé *(ÉÉNY)* a kerékpárúton. A kerékpárutat követve két körforgalommal találkozunk, majd felhajtunk a Tisza töltésére a   
71,1-es tkm-nél, ahol turisztikai információs tábla is segíti tájékozódásunkat. Kezdeti irányunkat tartva *(ÉÉNY)* haladjunk a   
73,1-es tkm-ig, a 451-es út kereszteződéséig, ahol balra *(NY)* fordulunk. A főútra történő balra felhajtásnál legyünk nagyon óvatosak, ugyanis a nagy forgalmú út kanyarulata miatt nem látjuk kellőképpen a gyorsan közeledő járműveket. Ne csak a szemünkre, a fülünkre is „támaszkodjunk”!

Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti baloldalon lévő *(korláttal elválasztott)* szervizutat/járdát, keljünk át a főúton, hogy végre biztonságban érezhessük magunkat. A közlekedés szabályai szerint nyugodtan haladhatnánk az úttesten is tovább, de a kialakult gyakorlat és személyes tapasztalatom alapján nem ajánlom, mert veszélyes lehet.

A hídon átgurulva, a mindkét irányban aszfaltozott töltést a 78,5-es tkm-nél érjük el. Ez a szakasz már az EuroVelo 11 útvonalához tartozik. A főúton ismét át kell kelnünk *(alapos körültekintést követően)*, hogy Csongrád *(ÉÉNY)* felé bringázzunk tovább. A 79-es tkm-nél keresztezzük a vasúti síneket, az átkelést fénysorompó segít.   
A Kisréti gátőrházat elhagyva már szemünk elé tárul a Serházzugi-Holt Tisza vége *(80,7 tkm)*, mellette elhaladva a 80,2 tkm-nél érjük el az üdülőterület alsó rámpáját. Legurulva, a tracket követve, néhány kanyarral odébb, a súlyázónál érkezünk a sétányhoz.

Ezzel elértük utunk egyik célállomását: a Körös-torki strandot.

Miután kellően kiélveztük az évszak kínálta lehetőségeket, keressük meg kerékpárunk és nyergeljünk!

Továbbindulásunk előtt meglátogathatjuk a sétány mellett található   
Rév kilátót *(úp.: 018kilat)* is, és a terület elhagyása előtt célszerű feltölteni vízkészletünket az ártézi kútnál *(úp.: 019viz)*.

A körforgalomban megkerülve a virágágyást, 82,5 tkm-nél érjük el a töltéskoronát. Itt kisívben balra *(K)*, Szentes irányába fordulunk.   
A kanyarulatok mentén, a holtág gátjának kiindulási pontjában *(81 tkm)*, a töltések találkozásánál guruljunk le jobbra, a mentett oldalra, majd a track mentén a holtág partjára. Itt találhatjuk azt a helyet, ahol a 2012-ben vászonra került Tüskevár című film több jelenetét is forgatták. Ezzel elérjük utunk második célállomását.

Még láthatjuk a bozót sűrűjében Matula bácsi kunyhójának fa vázát *(úp.: 053latv)*. *(Már nincs túl jó állapotban a szerkezet, de Te ne ronts tovább rajta! Hadd láthassák az utánad érkezők is.)*

Hazafelé indulva vissza kell térnünk a töltés lábához és jobbra *(D)* fordulnunk, hogy a rámpán feltekerve *(80,6 tkm)* a már ismert úton térhessünk vissza kiindulási pontunkra.

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*